Aandele-mening: Amplats | Netwerk24
Deur Moxima Gama 01 Februarie 2019 12:31
Anglo American Platinum (Amplats) is een van die wêreld se voorste primêre produsente van platinumgroepmetale. Amplats het bykans 80% van sy aandeelpryswaarde in slegs vyf maande verloor nadat hy ’n absolute hoogtepunt van 148 000 sent per aandeel in Mei 2008 getoets het.
Ondanks die feit dat hy rekordverdienste vir die ses maande geëindig 30 Junie 2008 behaal het, het beleggers gedros toe die lokoprys van platinum kwaai van ’n hoogtepunt van $2 273 per ons tot $763 per ons gedaal het.
Met die lokoprys van platinum wat steeds om en by die laagtepunt van 2009 dobber, sukkel die meeste platinummyne om die storm te deurstaan, met party wat selfs hul deure sluit en werkers afbetaal.
Maar Amplats vaar oënskynlik beter as sy portuurgroep. In ’n Sens-verklaring in Desember, het Amplats gesê dat die groep verwag dat wesensverdienste per aandeel (WVPA) vir die jaar tot einde 2018 minstens 20% hoër sal wees vergeleke met die vorige jaar “weens ’n toename in die randmandjieprys en beter bedryfslewering in die maatskappy in die geheel”.
Amplats het uitgebreek uit sy langtermyn- beertendens – ’n aanduiding van ’n algehele verandering in beleggersentiment.
Benewens die feit dat hy uit sy langtermynbeertendens gebreek het, het Amplats ook ’n positiewe uitbreking van ’n omgekeerde kop-en-skouers-patroon bokant 53 000 sent per aandeel getoon. Let daarop dat die drieweekse relatiewesterkte-indeks (RSI) oorkoop is en ’n terugsakking in die nabye toekoms kan ontketen nader aan 53 000 sent – wat nog ’n koopgeleentheid teen goedkoper vlakke as nou bied.
Die eerste nabye-termynteiken sal 60 950 sent wees, met die korttermynteiken van 83 100 sent. Die medium- tot langtermyndoelwit sal 148 000 sent per aandeel wees.
Amplats sal terug- keer na sy vorige beertendens benede 25 000 sent per aandeel – en dan moontlik verdere daling tot die belangrike steunpunt van 15 645 sent per aandeel ontlok – ’n beweging deur 29 880 sent per aandeel behoort waarskuwingseine te gee.
Meer oor: Amplats | Finweek | Aandele-Mening | Moxima Gama